เพิ่มพูน ชิดชอบ

พลตำรวจเอก **เพิ่มพูน ชิดชอบ**  (เกิด 5 ตุลาคม พ.ศ. 2503) ชื่อเล่น **อุ้ม**  เป็นนายตำรวจและนักการเมืองชาวไทย ปัจจุบันดำรงตําแหน่งที่ปรึกษานายกรัฐมนตรี (อนุทิน ชาญวีรกูล) อดีตรัฐมนตรีว่าการกระทรวงศึกษาธิการ ในรัฐบาลเศรษฐา ทวีสิน และรัฐบาลแพทองธาร ชินวัตร และอดีตที่ปรึกษาพิเศษสำนักงานตำรวจแห่งชาติ

## ประวัติ
พลตำรวจเอก เพิ่มพูน ชิดชอบ เกิดเมื่อวันที่ 5 ตุลาคม พ.ศ. 2503 ที่ตำบลในเมือง อำเภอเมืองสุรินทร์ จังหวัดสุรินทร์ เป็นบุตรของ ชัย ชิดชอบ อดีตประธานสภาผู้แทนราษฎรและประธานรัฐสภา กับ ละออง ชิดชอบ เป็นพี่ชายของศักดิ์สยาม ชิดชอบ อดีตรัฐมนตรีว่าการกระทรวงคมนาคม และเป็นน้องชายของเนวิน ชิดชอบ ประธานสโมสรฟุตบอลบุรีรัมย์ ยูไนเต็ด อดีตรัฐมนตรีช่วยว่าการกระทรวงการคลัง และอุชษณีย์ ชิดชอบ อดีตสมาชิกวุฒิสภา

พลตำรวจเอก เพิ่มพูน ชิดชอบ สำเร็จศึกษาระดับมัธยมศึกษา จากโรงเรียนสวนกุหลาบวิทยาลัย รุ่น 96 (OSK96) สำเร็จศึกษาปริญญาตรี นิติศาสตรบัณฑิต จากคณะนิติศาสตร์ มหาวิทยาลัยรามคำแหง, เนติบัณฑิตจากสำนักอบรมศึกษากฎหมายแห่งเนติบัณฑิตยสภา ในพระบรมราชูปถัมภ์ และสำเร็จการศึกษาปริญญาโท รัฐประศาสนศาสตร์ จากสถาบันบัณฑิตพัฒนบริหารศาสตร์ (นิด้า)

## การทำงาน
### ราชการตำรวจ
พล.ต.อ.เพิ่มพูน เริ่มทำงานในอาชีพตำรวจที่สำนักงานเลขานุการ กรมตำรวจ และได้เลื่อนตำแหน่งเรื่อยมาจนกระทั่งเป็น ผู้บังคับการ กองตรวจราชการ 2 สำนักงานจเรตำรวจ ในช่วงรัฐบาลสมัคร สุนทรเวช ต่อมาได้ขยับเป็น ผู้บังคับการ กองบังคับการตรวจคนเข้าเมืองกรุงเทพมหานคร และเป็น ผู้บังคับการ กองบังคับการตรวจคนเข้าเมือง 1 ก่อนขยับตำแหน่งเรื่อยมาจนได้มารับตำแหน่ง ผู้ช่วยผู้บัญชาการตำรวจแห่งชาติ ในปี พ.ศ. 2562 จนกระทั่งในปี พ.ศ. 2564 พล.ต.อ.เพิ่มพูน เกษียณอายุราชการตำแหน่ง ที่ปรึกษาพิเศษสำนักงานตำรวจแห่งชาติ

ทั้งนี้ พล.ต.อ.เพิ่มพูน เป็นที่รู้จักของสังคมจากกรณีที่อัยการสูงสุดสั่งไม่ฟ้องนายวรยุทธ อยู่วิทยา ในข้อหาเมาแล้วขับ ซึ่งส่งผลให้เขาขับรถชนดาบตำรวจวิเชียร กลั่นประเสริฐ จนเสียชีวิต​ โดย พล.ต.อ.เพิ่มพูน ลงนามแทน ผบ.ตร. ในการไม่เห็นแย้ง ทำให้คดียุติลงทันที

### การเมือง
ใน พ.ศ. 2566 พล.ต.อ.เพิ่มพูน ได้รับแต่งตั้งเป็นรัฐมนตรีว่าการกระทรวงศึกษาธิการ ในรัฐบาลเศรษฐา ทวีสิน โดยเป็น 1 ใน 3 อดีตข้าราชการตำรวจ ที่ได้รับการแต่งตั้งให้ดำรงตำแหน่งในคณะรัฐมนตรีชุดดังกล่าว (อีก 2 คน คือ พล.ต.อ.พัชรวาท วงษ์สุวรรณ และ พ.ต.อ.ทวี สอดส่อง)

ในวันที่ 19 มกราคม พ.ศ. 2567 พล.ต.อ.เพิ่มพูน ได้ให้การต้อนรับนายคิม เช พง เอกอัครทูตประเทศเกาหลีเหนือ และแลกเปลี่ยนประเด็นทางการศึกษา ก่อให้เกิดเสียงวิพากษ์ในหมู่ผู้ใช้สื่อสังคมออนไลน์ 

ต่อมาในรัฐบาลอนุทิน ชาญวีรกูล จึงได้รับการแต่งตั้งให้เป็นที่ปรึกษานายกรัฐมนตรี ในวันที่ 7 ตุลาคม พ.ศ. 2568

### รัฐมนตรีว่าการกระทรวงศึกษาธิการ
ในปี พ.ศ. 2566 พล.ต.อ.เพิ่มพูน ได้รับแต่งตั้งเป็นรัฐมนตรีว่าการกระทรวงศึกษาธิการ ในรัฐบาลเศรษฐา ทวีสิน ต่อมาเมื่อเศรษฐา ทวีสิน นายกรัฐมนตรีคนที่ 30 พ้นจากตำแหน่งโดยศาลรัฐธรรมนูญ พล.ต.อ.เพิ่มพูน ก็ได้รับความไว้วางใจจากรัฐบาลแพทองธาร ชินวัตร นายกรัฐมนตรีคนที่ 31 แต่งตั้ง ให้ดำรงตำแหน่ง รัฐมนตรีว่าการกระทรวงศึกษาธิการต่อไป และด้วยผลงานของ พล.ต.อ.เพิ่มพูน ที่มีความมุ่งมั่นตั้งใจพัฒนา ระบบการศึกษาไทย (ต่ำกว่าระดับอุดมศึกษา), พัฒนาคุณภาพชีวิตบุคลากรทางการศึกษา ตลอนจน สุขอนามัยของโรงเรียนรัฐบาลทั่วประเทศ ฯลฯ ผ่านโครงการต่างๆเช่น “เรียนดี มีความสุข” , “สุขาดี มีความสุข” , “เรียนได้ทุกที่ทุกเวลา” ฯลฯ นอกจากนี้ ภายหลังจากที่ พล.ต.อ.เพิ่มพูน ได้รับแต่งตั้งเป็นรัฐมนตรีว่าการกระทรวงศึกษาธิการ โรงเรียนสวนกุหลาบวิทยาลัยได้ยกย่อง พล.ต.อ.เพิ่มพูน ชิดชอบ ให้เป็นศิษย์เก่าเกียรติยศสวนกุหลาบ อีกทั้ง พล.ต.อ.เพิ่มพูน ได้เดินทางมาร่วมกิจกรรมกับโรงเรียนสวนกุหลาบวิทยาลัยอยู่บ่อยครั้ง

## เครื่องราชอิสริยาภรณ์

## หมายเหตุ

## อ้างอิง
 

หมวดหมู่:บุคคลจากอำเภอเมืองสุรินทร์
หมวดหมู่:ชาวไทยเชื้อสายเขมร
หมวดหมู่:สกุลชิดชอบ
หมวดหมู่:ตำรวจชาวไทย
หมวดหมู่:นักการเมืองจากจังหวัดสุรินทร์
หมวดหมู่:รัฐมนตรีว่าการกระทรวงศึกษาธิการไทย
หมวดหมู่:พรรคภูมิใจไทย
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากคณะนิติศาสตร์ มหาวิทยาลัยรามคำแหง
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.